Щхьэлыкъуэдэсхэм я зыгъэпсэхупIэ
КъБР-м и Жылагъуэ палатэм и ЩIалэгъуалэ советым жыджэру хэт Лий Ланэ и зэфIэкI щеплъыжащ жылагъуэ лэжьакIуэхэм я дунейпсо зэхыхьэм. Проектыр къызэригъэпэщащ Москва щылажьэ Белл Генрих и цIэр зезыхьэ фондым.
Лийр япэщIыкIэ хэтащ социальнэ проектхэр гъэзэщIэным теухуауэ Армением щекIуэкIа семинарым. Проектым и ужь ихьэным и пэ къихуэу, а Iуэхум фIыуэ хэзыщIыкI волонтёрхэм, жылагъуэ лэжьакIуэхэм я Iуэху бгъэдыхьэкIэхэм зыхигъэгъуэзэну Берлин къалэм зэрыкIуар хъыджэбзым куэдкIэ къыхуэщхьэпащ.
«Къыхэслъхьа жэрдэмым ехьэлIа гупсысэ кIапэлъапэхэр щызэзгъэзахуэм, Берлин щыпсэу си лэжьэгъухэм апхуэдэ Iуэху къехъулIакIэт, Iэмал зэмылIэужьыгъуэхэр къагъэсэбэпри. Сытегушхуэри, «ЦIыхубэ сквер» проектыр згъэхьэзыращ. Фондым и лIыкIуэхэм абы хьэрычэтыщIэхэр хагъэгъуэзащ икIи ар ягу ирихьащ. Апхуэдэ щIыкIэкIэ грант къэсхьащ», — игу къегъэкIыж Лийм.
Проектыр къыщIыхилъхьам и щхьэусыгъуэ нэхъыщхьэу Ланэ къигъэлъэгъуар Щхьэлыкъуэ къуажэм и щIыуэпсыр хъумэнырщ, абы зегъэужьынырщ, къуажэдэсхэм зыщагъэпсэхуну, я нэгу зыщрагъэужьыну, зэхыхьэхэр щрагъэкIуэкIыну щIыпIэ къахузэгъэпэщынырщ.
Щхьэлыкъуэ къуажэ администрацэм и Iэтащхьэ Къуныжь Хьэчим «ЦIыхубэ сквер» проект ухуэныгъэм щIы Iыхьэ хухихащ икIи зэрылэжьэну план зэхэлъхьэнымкIэ Лийм къыдэIэпыкъуащ. ЯпэщIыкIэ псы Iуфэм и щIы IэнэщIхэр зыхуей хуагъэзэну мурад ящIащ. Къуажэдэсхэм зыщагъэпсэхуну щIыпIэ къызэрагъэпэщмэ нэхъыфIу иужькIэ къалъытэжащ. АбыкIэ къадэIэпыкъуащ КъБР-м и Жылагъуэ палатэм и ЩIалэгъуалэ советым хэт Саракуев Мухьэмэд. Абы игъэхьэзыращ ухуэныгъэм и эскизыр.
— Проектыр згъэхьэзырын папщIэ грант дэIэпыкъуныгъэу сом мин 200 къызатащ. Апхуэдиз ахъшэ Iуэхум къыхэзылъхьахэу Шэджэм район администрацэм и Iэтащхьэ ТекIушэ Артуррэ Къуныжь Хьэчимрэ фIыщIэ яхуэфащэщ, — жеIэ Лийм. — ЯпэщIыкIэ щIыпIэр дгъэкъабзэри абы узэрекIуэлIэну гъуэгу духуащ. Дызыхуэныкъуэхэр кърашэлIа нэужь, зыгъэпсэхупIэм плиткэ итлъхьащ, тетIысхьэпIэхэмрэ пхъэнкIий идзапIэхэм-рэ дгъэуващ. Жылагъуэ лэжьакIуэ Къарэ Ратмир щIыпIэм деж щыдгъэтIысыну жыгхэмрэ удз гъэгъахэмрэ пщIэншэу къыдитри хэтсащ. Лэжьыгъэхэр иджыри йокIуэкI. Гъатхэм къытпэщылъщ пкъохэр дгъэувыну, зыгъэпсэхупIэр уэздыгъэкIэ къызэдгъэпэщыну.
Гуапэщ щIыпIэр сабийхэм я джэгупIэ, щIалэгъуалэмрэ нэхъыжьхэм-рэ я зэштегъэупIэ зэрыхъуар. ДэIэпыкъуэгъу хъуну зи гупыж щIалэгъуа-лэр, жылагъуэ IуэхущIапIэхэр Лийм Iуэхум къыхишащ. Абы зэрыжиIэмкIэ, «ЦIыхубэ сквер» проектым зэкъуигъэуващ «Урысейпсо цIыхубэ фронт» IуэхущIапIэм и лIыкIуэ Тхьэмокъуэ Анзор, ЩIалэгъуалэ советым хэтхэу Къанкъул Линэ, Мэремыкъуэ Рустам сымэ, волонтёрхэр, IуэхущIапIэ зэмылIэужьыгъуэхэм я лIыкIуэхэр. Чэнджэщ щхьэпэхэр къабгъэдэкIащ жылагъуэ лэжьакIуэхэу ХьэкIуащэ Хьэжмурат, Къарэ Тимур сымэ, нэгъуэщIхэми.
Щалъхуа жылэр егъэфIэкIуэным зи гуащIэ хэзылъхьэ хъыджэбз хэкупсэм быдэу и фIэщ мэхъу республикэм и дэтхэнэ зы къуажэми апхуэдэ Iуэху щхьэпэ щылэжьыным мыхьэнэшхуэ зэриIэр. КъызыдэкIа жылэр зэIузэпэщ щIыным хэлъхьэныгъэфI хуэзыщI, абы и лъэныкъуэкIэ зи зэмани зэ-фIэкIи емыблэж Лий Ланэ хуэдэ хъыджэбз жыджэрхэр щIэблэм я щапхъэгъэлъагъуэщ.
ТЕКIУЖЬ Заретэ.
